b'\n_START_ARTICLE_\nEvald Laasi\n_START_PARAGRAPH_\nEvald Laasi (25. oktoober 1931 Tallinn \xe2\x80\x93 29. jaanuar 1993 Tallinn) oli eesti ajaloolane.\n_START_SECTION_\nElulugu\n_START_PARAGRAPH_\nEvald Laasi l\xc3\xb5petas aastal 1955 Tartu Riikliku \xc3\x9clikooli ajaloolasena. Ta kaitses aastal 1967 ajalookandidaadi v\xc3\xa4itekirja. Ta t\xc3\xb6\xc3\xb6tas teadurina aastatel 1961\xe2\x80\x931969 ja 1987\xe2\x80\x931991 Eesti Teaduste Akadeemia Ajaloo Instituudis, aastatel 1969\xe2\x80\x931980 EKP Keskkomitee Partei Ajaloo Instituudis, aastatel 1980\xe2\x80\x931987 Eesti Maaviljeluse ja Maaparanduse Teadusliku Uurimise Instituudis._NEWLINE_Laasi uuris peamiselt p\xc3\xb5llumajanduse arengut 20. sajandil. T\xc3\xb6\xc3\xb6tades pikka aega EKP KK Parteiajaloo Instituudis (PAI-s), erines ta teistest tunduvalt oma allikakriitiliste taotluste t\xc3\xb5ttu. 1960. aastatel sai ta tuntuks kriitikaga N\xc3\xb5ukogude Liidu ametliku p\xc3\xb5llumajandusstatistika kohta, mis moonutas tunduvalt p\xc3\xb5ldude saagikusn\xc3\xa4ite, eriti v\xc3\xb5rreldes Eesti Vabariigi ajaga. 1980. aastate l\xc3\xb5pus oli Laasi \xc3\xbcks aktiivsemaid perestroika-poliitikaga kaasaminejaid ning avaldas suure hulga materjale eestlaste represseerimise ning sundkollektiviseerimise kohta.\n_START_SECTION_\nIsiklikku\n_START_PARAGRAPH_\nEvald Laasi isa oli Eesti Vabariigi ja NSV Liidu s\xc3\xb5jav\xc3\xa4elane Evald Heinrich Laasi (1907\xe2\x80\x931976).'